Müller Cecília: Számítanunk kell arra, hogy a brit variáns nagyobb mértékben fog fertőzni
Az országos tiszti főorvos szerint kedden 61 tálcányi Pfizer-oltás érkezik az országba, a Modernát csaknem “eloltották” a hétvégén az idősotthonokban. A brit vírusvariáns miatt gyakrabban kell kezet mosni. Ez volt az operatív törzs hétfői tájékoztatója.
A maszkviselési kötelezettség figyelmen kívül hagyása miatt összesen 496 emberrel szemben intézkedtek a rendőrök az elmúlt hétvégén – mondta az operatív törzs hétfői tájékoztatóján Kiss Róbert. A kijárási tilalmat 1443 szegték meg, ebből 1441 személy volt, aki ténylegesen megszegte azt.

Ezután Müller Cecília országos tiszti főorvos vette át a szót, aki szerint az elmúlt 24 óra adata egy “kedvező járványadat”. Részletezte, hogy 875 fővel emelkedett az új fertőzöttek száma, eközben a gyógyultak száma “már meghaladja az aktívan fertőzöttek számát”, és a kórházban ápolt Covid-betegek száma is csökken.

  Ez ugyanakkor nem ad okot semmiféle lazításra, hiszen a környező országokban ismét jelentősen emelkedik a betegek száma

– mondta.

Az elhunytakról szólva Müller azt mondta: az érintettek tipikus népbetegségben (például szívérrendszeri betegségben) szenvedtek, amit szerinte a javuló tendencia láttán sem szabad elfeledni. “Ebben a betegségben még mindig meg lehet halni” – hangsúlyozta Müller Cecília a tájékoztatón. Ezután hozzátette, hogy

  oltakozzunk, és higgyünk a magyar szakembereknek.

Müller Cecília szerint eddig mindenütt, az idősotthonokban is problémamentesen zajlott a vakcinák beadása. A tiszti főorvos beszélt a kínai szerről, amely egy teljes vírus elölt, úgynevezett inaktivált vakcina: Ezt azt jelenti, hogy a kórokozó megbetegedést nem tud okozni, mert ezt a képességet az oltás elveszi a vírustól. Müller szerint ez egy régebbi, de nem elavult technológia, hiszen több más vakcinánk is ez alapján működik.

Müller szerint kedden újabb Pfizer-szállítmány érkezik az országba, a Modernát már csaknem “eloltották” a hétvégén az idősotthonokban. A Pfizer-féle szállítmányból 61 tálca érkezik, ami további 36 500 fő beoltását teszi lehetővé. Ebből a dózisból azok is kapnak, akik a második oltást veszik fel az oltóanyagból.

Müller Cecília szerint a jelenlegi kutatások azt mutatják, hogy a forgalomban lévő vakcinák a különféle vírusmutációk ellen is működnek. A tiszti főorvos az újságírói kérdésekre válaszolva azt is mondta, hogy a vérhígító szedése nem jelent ellenjavallott a vakcinák ellen, illetve a magas vérnyomás sem akadályozó tényező.

A tájékoztatón a brit vírusmutáció is szóba került. “Számítanunk kell arra, hogy a brit variáns nagyobb mértékben fog fertőzni” – mondta erről Müller Cecília. A HVG kérdésére megemlítette: jelenleg 4 főnél fedték fel az angol mutánst, a pécsi szakemberek viszont 5 esetről tudnak. “Nem mindegyik volt összefüggésbe hozható utazási előzménnyel” – tette hozzá az országos tiszti főorvos.

  Szerinte a higiéniás szabályok betartása – a vírusmutációk miatt – még fontosabb.

A HVG kérdésére azt is közölte Müller, hogy 3000 fő beoltására alkalmas orosz vakcina szintén megérkezett az országba, ezeket továbbra is vizsgálják. Ugyanakkor az eddig elvégzett laboratóriumi vizsgálat teljesen biztató eredményt adott – közölte. Müller szerint a közeljövőben fog lezajlani az orosz gyártóhelyen az a helyszíni vizsgálat, amit a magyar szakemberek most a kínai vakcinával kapcsolatban végeznek Kínában.

Lapunk azt is kérdezte az operatív törzstől, mi történik akkor, ha valaki az első oltást követően megfertőződik. Müller Cecília erre úgy válaszolt: ilyenkor meg kell várni a gyógyulás időtartamát, és amikor a páciens gyógyultnak minősíthető, akkor kaphatja meg a második oltóanyagot. Harmadik adagra ugyanakkor egyáltalán nincs szükség.
járványhelyzet Müller Cecília járvány operatív törzs koronavírus fertőzött